Tyson egy 10 éves francia bulldog. Hirtelen következett be nála a bénulás, semmilyen előzetes jelet nem láttak a gazdik. A képi diagnosztika két porckorongsérvet mutatott a háti és az ágyéki részen, amit néhány órán belül megműtöttek. 3 nappal a műtétet követően találkoztam vele. A hátán teljes hosszában húzódott a műtéti heg, hátsó lábai továbbra is bénultak voltak, és még a mély fájdalom érzet sem volt kiváltható nála. Mivel az idegpályák regenerációjánál és az izom-ideg kapcsolat helyreállásánál az idő nagyon jelentős tényező (minél tovább tart az érzékelés kiesés, annál kevesebb az esély a regenerálódásra), gazdáival megbeszéltük, hogy heti 3szor kezelem Tysont, és ők is naponta többször elvégzik a megbeszélt kezelési módokat. Ezzel elértük, hogy a kezelés 3. napján Tyson már néhány másodpercre meg tudott állni a négy lábán. Egy héttel a fizioterápiás kezeléseket követően, már saját lábán jött elém. Bár járása még erősen ataxiás (koordinálatlan)volt, de már látszott, hogy próbálja akaratlagosan rakosgatni a hátsó lábait. Ettől kezdve állapota és járásképe rohamosan javult. A továbbiakban a hátizmok megerősítése, járásképének harmonizálása és az inkontinencia megszüntetése volt kitűzött célunk, amit a következő hónapok során sikerült elérnünk.